title: Vykonávacia smernica Komisie (EÚ) 2020/432 z 23. marca 2020, ktorou sa mení smernica Rady 2002/55/ES, pokiaľ ide o vymedzenie pojmu „zelenina“ a zoznam rodov a druhov v článku 2 ods. 1 písm. b) (Text s významom pre EHP)

text:
                  24.3.2020

                  SK

                  Úradný vestník Európskej únie

                  L 88/3

         VYKONÁVACIA SMERNICA KOMISIE (EÚ) 2020/432
         z 23. marca 2020,
         ktorou sa mení smernica Rady 2002/55/ES, pokiaľ ide o vymedzenie pojmu „zelenina“ a zoznam rodov a druhov v článku 2 ods. 1 písm. b)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/55/ES z 13. júna 2002 o obchodovaní s osivom zelenín (1), a najmä na jej článok 2 ods. 2,
         keďže:

                     (1)

                     Vo vykonávacej smernici Komisie (EÚ) 2019/990 (2), ktorou sa zmenil článok 2 ods. 1 písm. b) smernice 2002/55/ES, sa pred tabuľkou v uvedenom článku omylom vypustilo vymedzenie pojmu „zelenina“. V dôsledku toho článok 2 ods. 1 písm. b) smernice 2002/55/ES už nezahŕňa vymedzenie pojmu „zelenina“, ktoré je nevyhnutnou súčasťou tejto smernice.

                     (2)

                     Smernica 2002/55/ES by sa mala preto zodpovedajúcim spôsobom opraviť.

                     (3)

                     Z dôvodov právnej istoty by dátum transpozície stanovený v tejto smernici mal zodpovedať dátumu transpozície stanovenému vo vykonávacej smernici (EÚ) 2019/990.

                     (4)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Zmena smernice 2002/55/ES
            Smernica 2002/55/ES sa mení v súlade s prílohou k tejto smernici.

            Článok 2
            Transpozícia

               1.   Členské štáty prijmú a uverejnia najneskôr do 30. júna 2020 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
               Tieto ustanovenia uplatňujú od 1. júla 2020.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Adresáti
            Táto smernica je určená členským štátom.

            V Bruseli 23. marca 2020

                  Za Komisiu

                  predsedníčka

               Ursula VON DER LEYEN

            (1)  Ú. v. ES L 193, 20.7.2002, s. 33.

            (2)  Vykonávacia smernica Komisie (EÚ) 2019/990 zo 17. júna 2019, ktorou sa mení zoznam rodov a druhov uvedený v článku 2 ods. 1 písm. b) smernice Rady 2002/55/ES, v prílohe II k smernici Rady 2008/72/ES a v prílohe k smernici Komisie 93/61/EHS (Ú. v. EÚ L 160, 18.6.2019, s. 14).

            PRÍLOHA
            V smernici 2002/55/ES sa v článku 2 ods. 1 písmeno b) nahrádza takto:

                        „b)

                        „zelenina“: znamená rastliny týchto druhov určených na poľnohospodársku alebo záhradnícku produkciu, ale nie na okrasné účely:

               Allium cepa L.

                        —

                        skupina Cepa (cibuľa, cibuľa kuchynská nakopená)

                        —

                        skupina Aggregatum (šalotka)

               Allium fistulosum L. (cibuľa zimná)

                        —

                        všetky odrody

               Allium porrum L. (pór pestovaný)

                        —

                        všetky odrody

               Allium sativum L. (cesnak kuchynský)

                        —

                        všetky odrody

               Allium schoenoprasum L. (cesnak pažítkový)

                        —

                        všetky odrody

               Anthriscus cerefolium (L.) Hoffm. (trebuľka voňavá)

                        —

                        všetky odrody

               Apium graveolens L.

                        —

                        skupina zelery

                        —

                        skupina zelery buľvové

               Asparagus officinalis L. (asparágus lekársky)

                        —

                        všetky odrody

               Beta vulgaris L.

                        —

                        skupina repy obyčajné špenátové (repa obyčajná špenátová vrátane cheltenhamskej repy)

                        —

                        skupina repy listové (repa obyčajná pravá zeleninová alebo repa obyčajná špenátová – mangold)

               Brassica oleracea L.

                        —

                        skupina kely

                        —

                        skupina karfioly

                        —

                        skupina Capitata (kapusta hlávková červená a kapusta hlávková biela)

                        —

                        skupina kely ružičkové

                        —

                        skupina kaleráby

                        —

                        skupina kely hlávkové

                        —

                        skupina brokolice (kapusta obyčajná špargľová)

                        —

                        skupina kapusty listové

                        —

                        skupina Tronchuda (kapusta bezhlávková)

               Brassica rapa L.

                        —

                        skupina kapusty čínske

                        —

                        skupina okrúhlice

               Capsicum annuum L. (paprika ročná štipľavá alebo sladká)

                        —

                        všetky odrody

               Cichorium endivia L. (čakanka štrbáková)

                        —

                        všetky odrody

               Cichorium intybus L.

                        —

                        skupina čakanky obyčajné

                        —

                        skupina čakanky obyčajné siate listové (šalátové)

                        —

                        skupina čakanky obyčajné siate cigóriové (priemyselné)

               Citrullus lanatus (Thunb.) Matsum. et Nakai (dyňa červená)

                        —

                        všetky odrody

               Cucumis melo L. (melón cukrový)

                        —

                        všetky odrody

               Cucumis sativus L.

                        —

                        skupina uhorky siate

                        —

                        skupina uhorky siate nakladačky

               Cucurbita maxima Duchesne (tekvica)

                        —

                        všetky odrody

               Cucurbita pepo L. (tekvica obyčajná vrátane tekvice veľkoplodej a patizónu alebo cukety vrátane nezrelých patizónov)

                        —

                        všetky odrody

               Cynara cardunculus L.

                        —

                        skupina artičoky zeleninové

                        —

                        skupina artičoky kardové

               Daucus carota L. (mrkva obyčajná a mrkva obyčajná kŕmna)

                        —

                        všetky odrody

               Foeniculum vulgare Mill. (fenikel obyčajný)

                        —

                        skupina Azoricum

               Lactuca sativa L. (šalát siaty)

                        —

                        všetky odrody

               Solanum lycopersicum L. (rajčiak jedlý)

                        —

                        všetky odrody

               Petroselinum crispum (Mill.) Nyman ex A. W. Hill

                        —

                        skupina petržlenové vňate

                        —

                        skupina korene petržlenu

               Phaseolus coccineus L. (fazuľa šarlátová)

                        —

                        všetky odrody

               Phaseolus vulgaris L.

                        —

                        skupina fazule záhradné kríčkovité

                        —

                        skupina fazule záhradné tyčové

               Pisum sativum L.

                        —

                        skupina hrachy siate pravé kŕmne

                        —

                        skupina hrachy siate stržňové

                        —

                        skupina hrachy siate cukrové

               Raphanus sativus L.

                        —

                        skupina reďkvi siate pravé

                        —

                        skupina reďkvi siate čierne

               Rheum rhabarbarum L. (rebarbora)

                        —

                        všetky odrody

               Scorzonera hispanica L. (hadomor španielsky)

                        —

                        všetky odrody

               Solanum melongena L. (ľuľok baklažánový alebo baklažán)

                        —

                        všetky odrody

               Spinacia oleracea L. (špenát)

                        —

                        všetky odrody

               Valerianella locusta (L.) Laterr. – (valeriánka poľná)

                        —

                        všetky odrody

               Vicia faba L. (bôb obyčajný)

                        —

                        všetky odrody

               Zea mays L.

                        —

                        skupina kukurice cukrové

                        —

                        skupina kukurice pukancové

                  Všetky hybridy uvedených druhov a skupín.“


title: Delegovaná smernica Komisie (EÚ) 2021/647 z 15. januára 2021, ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie určitých zlúčenín olova a šesťmocného chrómu v elektrických a elektronických iniciátoroch výbušnín na civilné (profesionálne) použitie (Text s významom pre EHP)

text:
                  20.4.2021

                  SK

                  Úradný vestník Európskej únie

                  L 133/54

         DELEGOVANÁ SMERNICA KOMISIE (EÚ) 2021/647
         z 15. januára 2021,
         ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie určitých zlúčenín olova a šesťmocného chrómu v elektrických a elektronických iniciátoroch výbušnín na civilné (profesionálne) použitie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky vymenované v prílohe II k uvedenej smernici. Toto obmedzenie sa nevzťahuje na určité vyňaté použitia vymenované v prílohe III k uvedenej smernici.

                     (2)

                     Kategórie elektrických a elektronických zariadení, na ktoré sa uplatňuje smernica 2011/65/EÚ, sú vymenované v prílohe I k uvedenej smernici.

                     (3)

                     Olovo a šesťmocný chróm sú obmedzované látky uvedené v prílohe II k smernici 2011/65/EÚ.

                     (4)

                     Komisii bola 19. januára 2018 doručená žiadosť podaná v súlade s článkom 5 ods. 3 smernice 2011/65/EÚ o výnimku, ktorá sa má uviesť v prílohe III k uvedenej smernici, pokiaľ ide o používanie zlúčenín olova a šesťmocného chrómu v elektrických a elektronických iniciátoroch výbušnín na civilné (profesionálne) použitie (ďalej len „požadovaná výnimka“).

                     (5)

                     Súčasťou hodnotenia žiadosti bola v súlade s článkom 5 ods. 7 smernice 2011/65/EÚ konzultácia so zainteresovanými stranami. Pripomienky doručené v priebehu týchto konzultácií sa uverejnili na osobitnej webovej stránke.

                     (6)

                     Určité zlúčeniny olova a šesťmocného chrómu sa používajú v základných častiach elektrických a elektronických iniciátorov (ďalej len „EEI“), napr. v elektrických rozbuškách, primárnych výbušných náložiach a pyrotechnických časovaných náložiach. EEI sú súčasťou elektrických a elektronických rozbušiek, ktoré sa používajú najmä pri ťažbe nerastov, stavebných a demolačných prácach, ako aj v komponentoch integrovaných záchranných systémov.

                     (7)

                     V súčasnosti nie sú na trhu dostupné žiadne alternatívy pre azid olovnatý, styfnát olovnatý, pikramát olovnatý, mínium (oxid olovnato-olovičitý), oxid olovičitý v EEI a pre chróman bárnatý v pyrotechnických časovaných náložiach EEI s dlhým intervalom, ktoré by spĺňali všetky základné požiadavky na zaistenie bezpečného fungovania EEI.

                     (8)

                     Nahradenie alebo odstránenie azidu olovnatého, styfnátu olovnatého, pikramátu olovnatého, mínia (oxid olovnato-olovičitý), oxidu olovičitého a chrománu bárnatého je vzhľadom na nedostatok alternatív v určitých komponentoch EEI z vedeckého a technického hľadiska neuskutočniteľné. Výnimka je v súlade s nariadením Európskeho parlamentu a Rady (ES) č. 1907/2006 (2), a teda sa ňou neoslabuje ochrana životného prostredia a zdravia stanovená v uvedenom nariadení.

                     (9)

                     Preto je vhodné udeliť požadovanú výnimku zaradením použití, na ktoré sa vzťahuje, do prílohy III k smernici 2011/65/EÚ, pokiaľ ide o elektrické a elektronické zariadenia kategórie 11.

                     (10)

                     Požadovaná výnimka by sa mala udeliť na obdobie piatich rokov od 20. apríla 2021 v súlade s článkom 5 ods. 2 prvým pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

                     (11)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha III k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 31. októbra 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. novembra 2021.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 15. januára 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

            PRÍLOHA
            Do prílohy III k smernici 2011/65/EÚ sa vkladá tento riadok 45:

                           „45

                           Azid olovnatý, styfnát olovnatý, pikramát olovnatý, mínium (oxid olovnato-olovičitý), oxid olovičitý v elektrických a elektronických iniciátoroch výbušnín na civilné (profesionálne) použitie a chróman bárnatý v pyrotechnických časovaných náložiach elektrických a elektronických iniciátorov výbušnín s dlhým intervalom na civilné (profesionálne) použitie

                           Týka sa kategórie 11; platí do 20. apríla 2026.“


title: Delegovaná smernica Komisie (EÚ) 2021/884 z 8. marca 2021, ktorou sa na účely prispôsobenia vedeckému a technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o predĺženie obdobia platnosti výnimky týkajúcej sa používania ortuti v rotačných elektrických konektoroch v zdravotníckych pomôckach na intravaskulárne ultrazvukové zobrazenie (Text s významom pre EHP)

text:
                  2.6.2021

                  SK

                  Úradný vestník Európskej únie

                  L 194/37

         DELEGOVANÁ SMERNICA KOMISIE (EÚ) 2021/884
         z 8. marca 2021,
         ktorou sa na účely prispôsobenia vedeckému a technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o predĺženie obdobia platnosti výnimky týkajúcej sa používania ortuti v rotačných elektrických konektoroch v zdravotníckych pomôckach na intravaskulárne ultrazvukové zobrazenie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia, ktoré sa týkajú zdravotníckych pomôcok a monitorovacích a kontrolných prístrojov a ktoré sa uvádzajú v prílohe IV k uvedenej smernici.

                     (2)

                     Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

                     (3)

                     Ortuť je obmedzovanou látkou uvedenou v prílohe II k smernici 2011/65/EÚ.

                     (4)

                     Delegovanou smernicou (EÚ) 2015/574 (2) Komisia udelila výnimku na používanie ortuti v systémoch intravaskulárneho ultrazvukového zobrazovania (ďalej len „výnimka“), a to zahrnutím daného použitia do prílohy IV k smernici 2011/65/EÚ. Platnosť výnimky mala uplynúť 30. júna 2019 v súlade s článkom 5 ods. 2 tretím pododsekom uvedenej smernice.

                     (5)

                     Komisii bola 6. októbra 2017 doručená žiadosť o predĺženie platnosti výnimky (ďalej len „žiadosť o predĺženie platnosti“), teda v rámci lehoty stanovenej v článku 5 ods. 5 smernice 2011/65/EÚ. V súlade s týmto ustanovením predmetná výnimka naďalej platí až do prijatia rozhodnutia týkajúceho sa žiadosti o jej predĺženie.

                     (6)

                     Súčasťou hodnotenia žiadosti o predĺženie platnosti výnimky boli v súlade s článkom 5 ods. 7 smernice 2011/65/EÚ konzultácie so zainteresovanými stranami. Pripomienky doručené počas týchto konzultácií boli sprístupnené verejnosti na osobitnej webovej stránke.

                     (7)

                     Ortuť sa používa v rotačných elektrických konektoroch v systémoch intravaskulárneho ultrazvukového zobrazovania, ktoré zabezpečujú elektrickú konduktivitu medzi rotačným transduktorom a stacionárnym elektronickým zariadením. Vďaka použitiu ortuti možno fungovať v režime s vyššou prevádzkovou frekvenciou, a tak získať zobrazenie s vyšším rozlíšením, ktoré je prospešné pre pacientov.

                     (8)

                     Vzhľadom na nedostatok alternatív je nahradenie alebo eliminácia ortuti v rámci príslušných použití z vedeckého a technického hľadiska neuskutočniteľné. Táto výnimka je v súlade s nariadením Európskeho parlamentu a Rady (ES) č. 1907/2006 (3), a teda sa ňou neoslabuje ochrana životného prostredia a zdravia stanovená v uvedenom nariadení.

                     (9)

                     Je preto vhodné udeliť predĺženie platnosti výnimky.

                     (10)

                     Výnimka by sa mala predĺžiť na obdobie v trvaní najviac 7 rokov, a to do 30. júna 2026, v súlade s článkom 4 ods. 3 a článkom 5 ods. 2 tretím pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

                     (11)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha IV k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 30. júna 2022 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. júla 2022.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 8. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Delegovaná smernica Komisie (EÚ) 2015/574 z 30. januára 2015, ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre používanie ortuti v systémoch intravaskulárneho ultrazvukového zobrazenia (Ú. v. EÚ L 94, 10.4.2015, s. 6).

            (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

            PRÍLOHA
            V položke 42 prílohy IV k smernici 2011/65/EÚ sa druhý odsek nahrádza takto:

               „Platí do 30. júna 2026.“


title: Delegovaná smernica Komisie (EÚ) 2020/360 zo 17. decembra 2019, ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa olova v poplatinovaných platinových elektródach používaných na určité merania vodivosti (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/109

         DELEGOVANÁ SMERNICA KOMISIE (EÚ) 2020/360
         zo 17. decembra 2019,
         ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa olova v poplatinovaných platinových elektródach používaných na určité merania vodivosti
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia, ktoré sa týkajú zdravotníckych pomôcok a monitorovacích a kontrolných prístrojov a ktoré sa uvádzajú v prílohe IV k uvedenej smernici.

                     (2)

                     Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

                     (3)

                     Olovo je obmedzovanou látkou uvedenou v prílohe II k smernici 2011/65/EÚ.

                     (4)

                     Komisia delegovanou smernicou 2014/73/EÚ (2) udelila výnimku na používanie olova v poplatinovaných platinových elektródach používaných na meranie vodivosti pri uplatnení určitých podmienok (ďalej len „výnimka“), a to zahrnutím príslušných použití do prílohy IV k smernici 2011/65/EÚ. Platnosť výnimky mala uplynúť 31. decembra 2018 v súlade s článkom 5 ods. 2 tretím pododsekom uvedenej smernice.

                     (5)

                     Komisii bola doručená žiadosť o predĺženie platnosti výnimky (ďalej len „žiadosť o predĺženie“) 30. júna 2017, t. j. v lehote stanovenej v článku 5 ods. 5 smernice 2011/65/EÚ. V súlade s týmto ustanovením predmetná výnimka naďalej platí až do prijatia rozhodnutia týkajúceho sa žiadosti o jej predĺženie.

                     (6)

                     Súčasťou hodnotenia žiadosti o predĺženie platnosti výnimky bola v súlade s článkom 5 ods. 7 smernice 2011/65/EÚ konzultácia so zainteresovanými stranami.

                     (7)

                     Poplatinované platinové elektródy s obsahom olova sa používajú v špecializovaných nástrojoch na merania, ktoré si vyžadujú určité parametre merania, ako je široký rozsah, vysoká presnosť alebo vysoká spoľahlivosť pri vysokej koncentrácii kyselín a zásad.

                     (8)

                     Vzhľadom na nedostatok spoľahlivých alternatív je nahradenie alebo eliminácia olova v rámci príslušných použití v prípade určitých meracích prístrojov z vedeckého a technického hľadiska neuskutočniteľné. Predĺženie výnimky je v súlade s nariadením Európskeho parlamentu a Rady (ES) č. 1907/2006 (3), a teda sa ním neoslabuje ochrana životného prostredia a zdravia stanovená v uvedenom nariadení.

                     (9)

                     Je preto vhodné udeliť predĺženie platnosti výnimky.

                     (10)

                     Výnimka by sa mala predĺžiť na obdobie v trvaní maximálne 7 rokov, a to do 31. decembra 2025, v súlade s článkom 4 ods. 3 a článkom 5 ods. 2 tretím pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

                     (11)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha IV k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 31. marca 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. apríla 2021.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Delegovaná smernica Komisie 2014/73/EÚ z 13. marca 2014, ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo v poplatinovaných platinových elektródach používaných na meranie vodivosti (Ú. v. EÚ L 148, 20.5.2014, s. 80).

            (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            V prílohe IV k smernici 2011/65/EÚ sa záznam 37 nahrádza takto:

                           „37.

                           Olovo v poplatinovaných platinových elektródach používaných na meranie vodivosti, ak platí aspoň jedna z týchto podmienok:

                                       a)

                                       širokospektrálne merania s rozsahom vodivosti prekračujúcim jeden matematický rád (napr. rozsah od 0,1 mS/m do 5 mS/m) v prípade laboratórnych použití pri neznámych koncentráciách;

                                       b)

                                       merania roztokov, pri ktorých sa vyžaduje presnosť ± 1 % rozsahu vzorky a vysoká odolnosť elektródy proti korózii v ktoromkoľvek z týchto prípadov:

                                                   i)

                                                   roztoky s kyslosťou < pH 1;

                                                   ii)

                                                   roztoky so zásaditosťou > pH 13;

                                                   iii)

                                                   korozívne roztoky obsahujúce halogénový plyn;

                                       c)

                                       merania vodivosti nad 100 mS/m, ktoré si vyžadujú prenosné prístroje.

                           Platí do 31. decembra 2025.“


title: Delegovaná smernica Komisie (EÚ) 2020/361 zo 17. decembra 2019, ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre šesťmocný chróm ako protikorózneho činidla chladiarenských systémov z uhlíkovej ocele v absorpčných chladničkách (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/112

         DELEGOVANÁ SMERNICA KOMISIE (EÚ) 2020/361
         zo 17. decembra 2019,
         ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre šesťmocný chróm ako protikorózneho činidla chladiarenských systémov z uhlíkovej ocele v absorpčných chladničkách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky vymenované v prílohe II k uvedenej smernici. Toto obmedzenie sa nevzťahuje na vyňaté použitia uvedené v prílohe III k smernici 2011/65/EÚ.

                     (2)

                     Kategórie elektrických a elektronických zariadení, na ktoré sa uplatňuje smernica 2011/65/EÚ, sú vymenované v prílohe I k uvedenej smernici.

                     (3)

                     Šesťmocný chróm je obmedzovanou látkou uvedenou v prílohe II k smernici 2011/65/EÚ.

                     (4)

                     Výnimka z obmedzenia používania šesťmocného chrómu ako protikorózneho činidla chladiarenských systémov z uhlíkovej ocele v absorpčných chladničkách do 0,75 hmotnostných % v chladiacom roztoku (ďalej len „výnimka“) je uvedená v prílohe III k smernici 2011/65/EÚ. V prípade kategórií 1 až 7 a kategórie 10 mala platnosť výnimky uplynúť 21. júla 2016 v súlade s článkom 5 ods. 2 druhým pododsekom uvedenej smernice.

                     (5)

                     Komisii bola 20. januára 2015 doručená žiadosť o predĺženie platnosti výnimky (ďalej len „žiadosť o predĺženie platnosti“), teda v rámci lehoty stanovenej v článku 5 ods. 5 smernice 2011/65/EÚ. V súlade s uvedeným ustanovením zostáva výnimka v platnosti, kým sa neprijme rozhodnutie o žiadosti o predĺženie platnosti.

                     (6)

                     Súčasťou posudzovania žiadosti o predĺženie platnosti výnimky bola v súlade s článkom 5 ods. 7 smernice 2011/65/EÚ konzultácia so zainteresovanými stranami. Výsledkom hodnotenia, pri ktorom sa zohľadnili rozhodnutia Komisie o autorizáciách pre uvedenie na trh na účely použitia a/alebo pre používanie látok uvedených v prílohe XIV k nariadeniu (ES) č. 1907/2006 (2) je záver, že súčasná výnimka týkajúca sa kategórií 1 až 7 a kategórie 10 sa má rozdeliť na dve podpoložky, ktorých znenie bude zreteľne vyjadrovať vedecký a technický pokrok, pokiaľ ide o nahradenie šesťmocného chrómu, ktoré je rozdielne v závislosti od druhu použitia.

                     (7)

                     Šesťmocný chróm [Cr(VI)] pôsobí ako protikorózne činidlo chladiarenských systémov z uhlíkovej ocele v absorpčných chladničkách. Používa sa na vytvorenie vrstvy na vnútornom povrchu oceľových rúrok s cieľom chrániť ich pred chladiacim roztokom, ktorý obsahuje korozívny amoniak.

                     (8)

                     V prípade použití s príkonom ≥ 75 W a pri systémoch prevádzkovaných výlučne s neelektrickými ohrievačmi (čo zodpovedá použitiam s vysokou teplotou kotla), na ktoré sa vzťahuje súčasná výnimka, je nahradenie alebo nepoužívanie šesťmocného chrómu stále vedecky a technicky neuskutočniteľné pre nedostatok spoľahlivých náhrad. Výnimka v prípade týchto použití je v súlade s nariadením Európskeho parlamentu a Rady (ES) č. 1907/2006 (3), a teda sa ňou neoslabuje ochrana životného prostredia a zdravia stanovená v uvedenom nariadení.

                     (9)

                     Preto je vhodné vyhovieť požadovanému predĺženiu platnosti v prípade použití s vysokými teplotami kotla do 21. júla 2021 v súlade s článkom 4 ods. 3 a článkom 5 ods. 2 druhým pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inováciu.

                     (10)

                     V prípade použití s príkonom < 75 W (čo zodpovedá použitiam s nízkou teplotou kotla), na ktoré sa vzťahuje súčasná výnimka, už nie sú splnené podmienky na predĺženie platnosti stanovené v článku 5 ods. 1 smernice 2011/65/EÚ, a preto by sa žiadosť o predĺženie platnosti mala zamietnuť. V súlade s článkom 5 ods. 6 uvedenej smernice by sa platnosť výnimiek v prípade uvedených použití mala skončiť 12 mesiacov po dátume nadobudnutia účinnosti tejto smernice.

                     (11)

                     Pre kategórie 8, 9 a 11 zostáva existujúca výnimka platná počas období stanovených v článku 5 ods. 2 druhom pododseku smernice 2011/65/EÚ. Z dôvodu právnej zrozumiteľnosti by sa dátumy uplynutia platnosti mali stanoviť v prílohe III k uvedenej smernici.

                     (12)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha III k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 31. marca 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. apríla 2021.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Zhrnutie rozhodnutí Európskej komisie o autorizáciách pre uvedenie na trh na účely použitia a/alebo pre používanie látok uvedených v prílohe XIV k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (Ú. v. EÚ C 48, 15.2.2017, s. 9).

            (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            V prílohe III k smernici 2011/65/EÚ sa záznam 9 nahrádza takto:

                           „9

                           Šesťmocný chróm ako protikorózne činidlo v chladiarenských systémoch z uhlíkovej ocele v absorpčných chladničkách do 0,75 hmotnostného percenta v chladiacom roztoku

                           Týka sa kategórií 8, 9 a 11 a platí do:

                                       —

                                       21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                                       —

                                       21. júla 2023 v prípade kategórie 8, diagnostické zdravotnícke pomôcky in vitro,

                                       —

                                       21. júla 2024 v prípade kategórie 9, priemyselné monitorovacie a kontrolné prístroje, a v prípade kategórie 11.

                           9 a)-I

                           Šesťmocný chróm do 0,75 hmotnostného %, používaný ako protikorózne činidlo v chladiacom roztoku chladiarenských systémov z uhlíkovej ocele v absorpčných chladničkách (vrátane minibarov) určených na úplnú alebo čiastočnú prevádzku s elektrickým ohrievačom s priemerným užitočným príkonom < 75 W za stálych prevádzkových podmienok

                           Týka sa kategórií 1 až 7 a kategórie 10 a platí do 5. marca 2021.

                           9 a)-II

                           Šesťmocný chróm do 0,75 hmotnostného %, používaný ako protikorózne činidlo v chladiacom roztoku chladiarenských systémov z uhlíkovej ocele v absorpčných chladničkách:

                                       —

                                       určených na úplnú alebo čiastočnú prevádzku s elektrickým ohrievačom s priemerným užitočným príkonom ≥ 75 W za stálych prevádzkových podmienok,

                                       —

                                       určených na úplnú prevádzku s neelektrickým ohrievačom.

                           Týka sa kategórií 1 až 7 a kategórie 10 a platí do 21. júla 2021.“


title: Delegovaná smernica Komisie (EÚ) 2020/362 zo 17. decembra 2019, ktorou sa mení príloha II k smernici Európskeho parlamentu a Rady 2000/53/ES o vozidlách po dobe životnosti, pokiaľ ide o výnimku pre šesťmocný chróm ako protikorózne činidlo v chladiarenských systémoch z uhlíkovej ocele v absorpčných chladničkách v motorových karavanoch (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/116

         DELEGOVANÁ SMERNICA KOMISIE (EÚ) 2020/362
         zo 17. decembra 2019,
         ktorou sa mení príloha II k smernici Európskeho parlamentu a Rady 2000/53/ES o vozidlách po dobe životnosti, pokiaľ ide o výnimku pre šesťmocný chróm ako protikorózne činidlo v chladiarenských systémoch z uhlíkovej ocele v absorpčných chladničkách v motorových karavanoch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2000/53/ES z 18. septembra 2000 o vozidlách po dobe životnosti (1), a najmä na jej článok 4 ods. 2 písm. b),
         keďže:

                     (1)

                     Podľa článku 4 ods. 2 písm. a) smernice 2000/53/ES členské štáty zakážu používanie olova, ortuti, kadmia a šesťmocného chrómu v materiáloch a súčiastkach vozidiel dodaných na trh po 1. júli 2003.

                     (2)

                     V prílohe II k smernici 2000/53/ES sa uvádzajú materiály a súčiastky vozidiel vyňaté zo zákazu podľa článku 4 ods. 2 písm. a) uvedenej smernice. Výnimka 14 týkajúca sa používania šesťmocného chrómu sa musí zmeniť, aby sa jej znenie zosúladilo s podobnými výnimkami na použitie šesťmocného chrómu uvedenými v smernici Európskeho parlamentu a Rady 2011/65/EÚ (2) a v nariadení Európskeho parlamentu a Rady (ES) č. 1907/2006 (3).

                     (3)

                     Posúdenie výnimky 14 vzhľadom na technický a vedecký pokrok viedlo k záveru, že k šesťmocnému chrómu síce existujú vhodné alternatívne látky, no vo výrobkoch sa ešte nemôžu používať. Očakáva sa, že vhodné alternatívy k používaniu šesťmocného chrómu môžu byť dostupné v budúcnosti. Preto je vhodné rozdeliť súčasnú výnimku na tri časti a stanoviť dátum uplynutia platnosti pre dve z týchto častí.

                     (4)

                     Smernica 2000/53/ES by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha II k smernici 2000/53/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr 5. apríla 2020 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  predsedníčka

               Ursula VON DER LEYEN

            (1)  Ú. v. ES L 269, 21.10.2000, s. 34.

            (2)  Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).

            (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

            PRÍLOHA
            V prílohe II k smernici 2000/53/ES sa záznam 14 nahrádza takto:

                           „14. Šesťmocný chróm ako protikorózne činidlo v chladiarenských systémoch z uhlíkovej ocele v absorpčných chladničkách do 0,75 hmotnostného percenta v chladiacom roztoku:

                                       i)

                                       určených na úplnú alebo čiastočnú prevádzku s elektrickým ohrievačom s priemerným užitočným elektrickým príkonom < 75W za stálych prevádzkových podmienok;

                                       ii)

                                       určených na úplnú alebo čiastočnú prevádzku s elektrickým ohrievačom s priemerným užitočným elektrickým príkonom ≥ 75W za stálych prevádzkových podmienok;

                                       iii)

                                       určených na úplnú prevádzku s neelektrickým ohrievačom.

                           Vozidlá s typovým schválením udeleným pred 1. januárom 2020 a náhradné súčiastky do týchto vozidiel
                           Vozidlá s typovým schválením udeleným pred 1. januárom 2026 a náhradné súčiastky do týchto vozidiel

                           X“


title: Delegovaná smernica Komisie (EÚ) 2020/363 zo 17. decembra 2019, ktorou sa mení príloha II k smernici Európskeho parlamentu a Rady 2000/53/ES o vozidlách po dobe životnosti, pokiaľ ide o určité výnimky pre olovo a zlúčeniny olova v súčiastkach (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/119

         DELEGOVANÁ SMERNICA KOMISIE (EÚ) 2020/363
         zo 17. decembra 2019,
         ktorou sa mení príloha II k smernici Európskeho parlamentu a Rady 2000/53/ES o vozidlách po dobe životnosti, pokiaľ ide o určité výnimky pre olovo a zlúčeniny olova v súčiastkach
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2000/53/ES z 18. septembra 2000 o vozidlách po dobe životnosti (1), a najmä na jej článok 4 ods. 2 písm. b),
         keďže:

                     (1)

                     Podľa článku 4 ods. 2 písm. a) smernice 2000/53/ES členské štáty zakážu používanie olova, ortuti, kadmia a šesťmocného chrómu v materiáloch a súčiastkach vozidiel dodaných na trh po .1. júli 2003.

                     (2)

                     V prílohe II k smernici 2000/53/ES sa uvádzajú materiály a súčiastky vozidiel vyňaté zo zákazu podľa článku 4 ods. 2 písm. a) uvedenej smernice. Podľa prílohy II sa výnimky 8e), 8f) b) a 8g) majú preskúmať v roku 2019. Aj výnimka 8j) sa musí prehodnotiť vzhľadom na najnovšie informácie o technickom a vedeckom pokroku.

                     (3)

                     Posúdenie výnimiek 8e) a 8g) na základe týchto informácií viedlo k záveru, že v súčasnosti neexistujú žiadne vhodné alternatívy k používaniu olova v prípade materiálov a súčiastok, na ktoré sa tieto výnimky vzťahujú. Preto by sa mal stanoviť dátum nového preskúmania týchto výnimiek. Výnimka 8g) by sa však mala bližšie špecifikovať s obmedzenejším rozsahom pôsobnosti. S cieľom umožniť automobilovému priemyslu prispôsobiť sa týmto zmenám by sa mal súčasný rozsah výnimky 8g) zachovať v prípade vozidiel s typovým schválením udeleným pred 1. októbrom 2022, pričom obmedzenejší rozsah tejto výnimky by sa mal vzťahovať na vozidlá s typovým schválením udeleným od uvedeného dátumu.

                     (4)

                     Posúdenie výnimky 8f) b) vedie k záveru, že používanie olova v prípadoch, na ktoré sa vzťahuje táto výnimka, by sa nemalo predĺžiť, pretože k takémuto používaniu olova existujú alternatívy.

                     (5)

                     Posúdenie výnimky 8j), ktorou sa udeľuje výnimka z používania olova v spájkach na spájkovanie na vrstvenom skle, viedlo k záveru, že v niektorých prípadoch existujú alternatívy k použitiu olova v spájkach na spájkovanie na vrstvenom skle. V prípade niektorých sklených tabúľ či iných aplikácií však nie je isté, či v súčasnosti existujú k používaniu olova vhodné alternatívy. Preto je vhodné stanoviť pre tieto sklené tabule a aplikácie novú, obmedzenejšiu výnimku 8k).

                     (6)

                     Výnimka 8j) platí len pre vozidlá s typovým schválením udeleným pred 1. januárom 2020. S cieľom zabezpečiť, aby sa výnimka na používanie olova naďalej vzťahovala na tie sklené tabule a aplikácie, pri ktorých nie je isté, či v súčasnosti existujú k použitiu olova vhodné alternatívy, je potrebné, aby sa nová výnimka 8k) uplatňovala čo najskôr. Preto by táto smernica mala nadobudnúť účinnosť čo najskôr.

                     (7)

                     Smernica 2000/53/ES by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha II k smernici 2000/53/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr 5. apríla 2020 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. ES L 269, 21.10.2000, s. 34.

            PRÍLOHA
            Príloha II k smernici 2000/53/ES sa mení takto:

                        1.

                        Záznam 8e) sa nahrádza takto:

                                    „8e) Olovo v spájkach s vysokou teplotou tavenia (t. j. zliatiny olova s obsahom olova aspoň 85 hmotnostných percent)

                                    (2)

                                    X“

                        2.

                        Záznam 8f) b) sa nahrádza takto:

                                    „8f) b) Olovo vo vyhovujúcich systémoch kolíkových konektorov iných ako spojovacia časť konektorov káblových zväzkov vozidla

                                    Vozidlá s typovým schválením udeleným pred 1. januárom 2024 a náhradné súčiastky do týchto vozidiel

                                    X“

                        3.

                        Záznam 8g) sa nahrádza takto:

                                    „8g) i) Olovo v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaných obvodov s lícnym čipom (Flip Chip)

                                    Vozidlá s typovým schválením udeleným pred 1. októbrom 2022 a náhradné súčiastky do týchto vozidiel

                                    X

                                    8g) ii) Olovo v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaného obvodu s lícnym čipom (Flip Chip), ak toto elektrické spojenie obsahuje jednu z týchto súčastí:

                                                i)

                                                technologický uzol polovodiča 90 nm alebo viac,

                                                ii)

                                                jednotlivý čip s plochou 300 mm2 alebo viac v ktoromkoľvek technologickom uzle polovodiča,

                                                iii)

                                                zostavy s vrstvenými čipmi s plochou čipu 300 mm2 alebo viac, alebo kremíkové vložky s plochou 300 mm2 alebo viac.

                                    (2)
                                    Platí pre vozidlá s typovým schválením udeleným od 1. októbra 2022 a náhradné súčiastky do týchto vozidiel

                                    X“

                        4.

                        Vkladá sa tento záznam 8k):

                                    „8k) Spájkovanie v aplikáciách ohrievania použitím ohrievacieho prúdu s minimálnou intenzitou 0,5 A pre príslušný spoj na jednotlivé tabule vrstveného skla s maximálnou hrúbkou steny 2,1 mm. Táto výnimka sa nevzťahuje na spájkovanie kontaktov integrovaných do medziľahlého polyméru

                                    Vozidlá s typovým schválením udeleným pred 1. januárom 2024 a náhradné diely do týchto vozidiel

                                    X(4)“


title: Delegovaná smernica Komisie (EÚ) 2020/364 zo 17. decembra 2019, ktorou sa na účely prispôsobenia vedeckému a technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa používania kadmia v určitých snímacích elektrónkach videokamier odolných voči žiareniu (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/122

         DELEGOVANÁ SMERNICA KOMISIE (EÚ) 2020/364
         zo 17. decembra 2019,
         ktorou sa na účely prispôsobenia vedeckému a technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa používania kadmia v určitých snímacích elektrónkach videokamier odolných voči žiareniu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia, ktoré sa týkajú zdravotníckych pomôcok a monitorovacích a kontrolných prístrojov a ktoré sa uvádzajú v prílohe IV k uvedenej smernici.

                     (2)

                     Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

                     (3)

                     Kadmium je obmedzovanou látkou uvedenou v prílohe II k smernici 2011/65/EÚ.

                     (4)

                     Komisii bola 3. decembra 2015 doručená žiadosť podaná v súlade s článkom 5 ods. 3 smernice 2011/65/EÚ o výnimku, ktorá sa má uviesť v prílohe IV k uvedenej smernici, pokiaľ ide o používanie kadmia v určitých snímacích elektrónkach videokamier odolných voči žiareniu (ďalej len „požadovaná výnimka“).

                     (5)

                     Súčasťou hodnotenia žiadosti bola v súlade s článkom 5 ods. 7 smernice 2011/65/EÚ konzultácia so zainteresovanými stranami.

                     (6)

                     Kadmium v snímacích elektrónkach videokamier je nevyhnutné na dosiahnutie uspokojivej odolnosti voči žiareniu a optického výkonu videokamier používaných v prostrediach vystavených vysokej úrovni žiarenia, ako sú napríklad jadrové elektrárne a zariadenia na spracovanie odpadu z jadrového paliva.

                     (7)

                     V súčasnosti nie sú na trhu dostupné žiadne alternatívy bez obsahu kadmia, ktoré by poskytli potrebnú kombináciu optického výkonu a dostatočnej odolnosti voči žiareniu.

                     (8)

                     Vzhľadom na nedostatok náhrad je nahradenie alebo eliminácia kadmia v určitých snímacích elektrónkach videokamier z vedeckého a technického hľadiska neuskutočniteľné. Výnimka je v súlade s nariadením Európskeho parlamentu a Rady (ES) č. 1907/2006 (2), a teda sa ňou neoslabuje ochrana životného prostredia a zdravia stanovená v uvedenom nariadení.

                     (9)

                     Preto je vhodné udeliť požadovanú výnimku zaradením použití, na ktoré sa vzťahuje, do prílohy IV k smernici 2011/65/EÚ, pokiaľ ide o elektrické a elektronické zariadenia kategórie 9.

                     (10)

                     Požadovaná výnimka by sa mala udeliť na obdobie 7 rokov od 5. marca 2020 v súlade s článkom 5 ods. 2 prvým pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

                     (11)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha IV k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 31. augusta 2020 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. septembra 2020.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            Do prílohy IV k smernici 2011/65/EÚ sa vkladá tento záznam 44:

                           „44.

                           Kadmium v snímacích elektrónkach videokamier odolných voči žiareniu určených pre videokamery so stredovým rozlíšením vyšším ako 450 televíznych riadkov, ktoré sa používajú v prostrediach vystavených ionizujúcemu žiareniu presahujúcemu 100 Gy/h a s celkovou dávkou vyššou ako 100 kGy.

                           Týka sa kategórie 9. Platí do 31. marca 2027.“


title: Delegovaná smernica Komisie (EÚ) 2020/365 zo 17. decembra 2019, ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa olova v spájkach a povrchovej úprave vývodov používaných v určitých ručných prenosných spaľovacích motoroch (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/125

         DELEGOVANÁ SMERNICA KOMISIE (EÚ) 2020/365
         zo 17. decembra 2019,
         ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa olova v spájkach a povrchovej úprave vývodov používaných v určitých ručných prenosných spaľovacích motoroch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na vyňaté použitia uvedené v prílohe III k smernici 2011/65/EÚ.

                     (2)

                     Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

                     (3)

                     Olovo je obmedzovanou látkou uvedenou v prílohe II k smernici 2011/65/EÚ.

                     (4)

                     Delegovanou smernicou (EÚ) 2014/72/EÚ (2) Komisia udelila výnimku na používanie olova v spájkach a povrchovej úprave vývodov elektrických a elektronických komponentov a v povrchovej úprave dosiek s plošnými spojmi používaných v zapaľovacích moduloch a v iných elektrických a elektronických ovládacích systémoch motorov, ktoré musia byť z technických dôvodov namontované priamo na alebo v kľukovej skrini alebo valci ručných prenosných spaľovacích motorov (triedy SH:1, SH:2, SH:3 podľa smernice Európskeho parlamentu a Rady 97/68/ES (3)) (ďalej len „výnimka“), a to zahrnutím daných použití do prílohy III k smernici 2011/65/EÚ. Platnosť výnimky mala v prípade kategórií 1 až 7 a 10 uplynúť 31. decembra 2018 v súlade s článkom 5 ods. 2 druhým pododsekom uvedenej smernice.

                     (5)

                     Komisii bola doručená žiadosť o predĺženie platnosti výnimky v prípade kategórií 6 a 11 (ďalej len „žiadosť o predĺženie“) 30. júna 2017, t. j. v lehote stanovenej v článku 5 ods. 5 smernice 2011/65/EÚ. V súlade s týmto ustanovením predmetná výnimka naďalej platí až do prijatia rozhodnutia týkajúceho sa žiadosti o jej predĺženie.

                     (6)

                     Súčasťou hodnotenia žiadosti o predĺženie platnosti výnimky bola v súlade s článkom 5 ods. 7 smernice 2011/65/EÚ konzultácia so zainteresovanými stranami.

                     (7)

                     Olovo je bežný legujúci prvok v spájkovaných materiáloch na kontrolu teploty tavenia. Úspešne sa otestovali alternatívne materiály, ktorými sa má obmedzovaná látka nahradiť. Na potvrdenie spoľahlivosti bezolovnatých výrobkov je však potrebný dodatočný čas.

                     (8)

                     V súčasnosti nie sú na trhu dostupné žiadne bezolovnaté alternatívy, ktoré by poskytovali dostatočnú úroveň spoľahlivosti v prípade použití, na ktoré sa výnimka vzťahuje.

                     (9)

                     Vzhľadom na nedostatok spoľahlivých alternatív je nahradenie alebo eliminácia olova v určitých ručných prenosných spaľovacích motoroch v súčasnosti z vedeckého a technického hľadiska neuskutočniteľné. Je preto vhodné predĺžiť platnosť výnimky. Predĺženie platnosti výnimky je v súlade s nariadením Európskeho parlamentu a Rady (ES) č. 1907/2006 (4), a teda sa ním neoslabuje ochrana životného prostredia a zdravia stanovená v uvedenom nariadení.

                     (10)

                     Výnimka v prípade kategórií 1 až 7, 10 a 11 by sa mala predĺžiť do 31. marca 2022 v súlade s článkom 4 ods. 3 a článkom 5 ods. 2 prvým pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

                     (11)

                     V prípade kategórií 8 a 9 naďalej platí existujúca výnimka podľa období stanovených v článku 5 ods. 2 druhom pododseku smernice 2011/65/EÚ. Z dôvodu právnej zrozumiteľnosti by sa dátumy uplynutia platnosti mali stanoviť v prílohe III k uvedenej smernici.

                     (12)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha III k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 31. marca 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. apríla 2021.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Delegovaná smernica Komisie 2014/72/EÚ z 13. marca 2014, ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach a povrchovej úprave vývodov elektrických a elektronických komponentov a v povrchovej úprave dosiek s plošnými spojmi používaných v zapaľovacích moduloch a iných elektrických a elektronických ovládacích systémoch motorov (Ú. v. EÚ L 148, 20.5.2014, s. 78).

            (3)  Smernica Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch (Ú. v. ES L 59, 27.2.1998, s. 1). Smernica 97/68/ES bola zrušená nariadením Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013, a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).

            (4)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            V prílohe III k smernici 2011/65/EÚ sa záznam 41 nahrádza takto:

                           „41

                           Olovo v spájkach a povrchovej úprave vývodov elektrických a elektronických komponentov a v povrchovej úprave dosiek s plošnými spojmi používaných v zapaľovacích moduloch a iných elektrických a elektronických ovládacích systémoch motorov, ktoré z technických dôvodov musia byť namontované priamo na alebo v kľukovej skrini alebo valci ručných prenosných spaľovacích motorov (triedy SH:1, SH:2, SH:3 podľa smernice Európskeho parlamentu a Rady 97/68/ES  (*1))

                           Týka sa všetkých kategórií a platí do:

                                       —

                                       31. marca 2022 v prípade kategórií 1 až 7, 10 a 11,

                                       —

                                       21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                                       —

                                       21. júla 2023 v prípade kategórie 8, diagnostické zdravotnícke pomôcky in vitro,

                                       —

                                       21. júla 2024 v prípade kategórie 9, priemyselné monitorovacie a kontrolné prístroje.

               (*1)  * Smernica Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch (Ú. v. ES L 59, 27.2.1998, s. 1).“


title: Delegovaná smernica Komisie (EÚ) 2020/366 zo 17. decembra 2019, ktorou sa na účely prispôsobenia vedeckému a technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa olova ako tepelného stabilizátora v polyvinylchloride používanom v určitých diagnostických zdravotníckych pomôckach in vitro na analýzu krvi a iných telesných tekutín a telesných plynov (Text s významom pre EHP)

text:
                  5.3.2020

                  SK

                  Úradný vestník Európskej únie

                  L 67/129

         DELEGOVANÁ SMERNICA KOMISIE (EÚ) 2020/366
         zo 17. decembra 2019,
         ktorou sa na účely prispôsobenia vedeckému a technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku týkajúcu sa olova ako tepelného stabilizátora v polyvinylchloride používanom v určitých diagnostických zdravotníckych pomôckach in vitro na analýzu krvi a iných telesných tekutín a telesných plynov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa článku 4 ods. 1 smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia, ktoré sa týkajú zdravotníckych pomôcok a monitorovacích a kontrolných prístrojov a ktoré sa uvádzajú v prílohe IV k uvedenej smernici.

                     (2)

                     Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

                     (3)

                     Olovo je obmedzovanou látkou uvedenou v prílohe II k smernici 2011/65/EÚ.

                     (4)

                     Delegovanou smernicou (EÚ) 2015/573 (2) Komisia udelila výnimku na používanie olova ako tepelného stabilizátora v polyvinylchloride (PVC) použitom ako východiskový materiál v ampermetrických, potenciometrických a konduktometrických elektrochemických snímačoch, ktoré sa používajú v diagnostických zdravotníckych pomôckach in vitro na analýzu krvi a iných telesných tekutín a telesných plynov (ďalej len „výnimka“), a to zahrnutím daného použitia do prílohy IV k smernici 2011/65/EÚ. Platnosť výnimky mala uplynúť 31. decembra 2018 v súlade s článkom 5 ods. 2 tretím pododsekom uvedenej smernice.

                     (5)

                     Komisii bola doručená žiadosť o predĺženie platnosti výnimky (ďalej len „žiadosť o predĺženie“) 25. mája 2017, t. j. v lehote stanovenej v článku 5 ods. 5 smernice 2011/65/EÚ. V súlade s týmto ustanovením predmetná výnimka naďalej platí až do prijatia rozhodnutia týkajúceho sa žiadosti o jej predĺženie.

                     (6)

                     Súčasťou hodnotenia žiadosti o predĺženie platnosti výnimky bola v súlade s článkom 5 ods. 7 smernice 2011/65/EÚ konzultácia so zainteresovanými stranami.

                     (7)

                     Olovo v karte snímača z PVC v príslušných zdravotníckych pomôckach in vitro (analyzátory krvi) zlepšuje výkonnosť snímačov, ktorá je potrebná na optimálnu výkonnosť z hľadiska analytickej spoľahlivosti uvádzanej v publikáciách o výrobkoch, a teda na splnenie požiadaviek stanovených v smernici Európskeho parlamentu a Rady 98/79/ES (3).

                     (8)

                     Na trhu sú síce k dispozícii bezolovnaté technológie v prípade určitých analyzátorov od iných výrobcov, no na otestovanie spoľahlivosti náhrad určených na špecifické použitie, ktoré je predmetom súčasnej žiadosti o predĺženie výnimky, je potrebný dodatočný čas.

                     (9)

                     Očakáva sa, že zrušením výnimky by sa predišlo uvedeniu celkovo 157 kg olova na trh Únie. Zároveň to však povedie k potrebe nahradiť celé diagnostické zariadenie, a následne aj k predpokladanému predčasnému vzniku 112 000 kg odpadu z elektrických a elektronických zariadení. Zrušenie výnimky by okrem toho malo významný sociálno-ekonomický vplyv na poskytovateľov zdravotnej starostlivosti, ktorí príslušné pomôcky používajú.

                     (10)

                     Výnimkou sa neoslabuje ochrana životného prostredia a zdravia stanovená v nariadení Európskeho parlamentu a Rady (ES) č. 1907/2006 (4). Vzhľadom na proces obmedzovania olova v PVC, ktorý sa stanovuje v nariadení (ES) č. 1907/2006, by sa výnimka mala udeliť na krátke obdobie platnosti v trvaní 2 rokov, aby sa po ukončení príslušného procesu obmedzovania zabezpečilo úplné zosúladenie s uvedeným nariadením.

                     (11)

                     Je preto vhodné udeliť predĺženie platnosti výnimky.

                     (12)

                     Výnimka sa týka kategórie 8 elektrických a elektronických zariadení, na ktoré sa vzťahuje smernica 2011/65/EÚ, a jej platnosť by sa mala predĺžiť na obdobie v trvaní 2 rokov od 5. marca 2020 v súlade s článkom 5 ods. 2 tretím pododsekom smernice 2011/65/EÚ. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

                     (13)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha IV k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 31. marca 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
               Tieto ustanovenia uplatňujú od 1. apríla 2021.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 174, 1.7.2011, s. 88.

            (2)  Delegovaná smernica Komisie (EÚ) 2015/573 z 30. januára 2015, ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo v polyvinylchloridových snímačoch diagnostických zdravotníckych pomôcok in vitro (Ú. v. EÚ L 94, 10.4.2015, s. 4).

            (3)  Smernica 98/79/ES Európskeho parlamentu a Rady z 27. októbra 1998 o diagnostických zdravotných pomôckach in vitro (Ú. v. ES L 331, 7.12.1998, s. 1).

            (4)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            V prílohe IV k smernici 2011/65/EÚ sa záznam 41 nahrádza takto:

                           „41.

                           Olovo ako tepelný stabilizátor v polyvinylchloride (PVC) použitom ako východiskový materiál v ampérometrických, potenciometrických a konduktometrických elektrochemických snímačoch, ktoré sa používajú v diagnostických zdravotníckych pomôckach in vitro na analýzu krvi a iných telesných tekutín a telesných plynov.

                           Platí do 31. marca 2022.“